Փաշինյանի հրապարակած թվերը լիովին տեղավորվում են նախկին տրամաբանության մեջ : Բնավ կասկածի չենթարկելով հրապարակում հնչեցված թվերը՝ նկատենք, որ կան մի քանի այլ կարևոր, նույնիսկ շատ կարևոր թվեր ու փաստեր, որոնց վարչապետը չանդրադարձավ: Օրինակ՝ գների ֆանտաստիկ աճը. հեղափոխությունից հետո առաջին սպառման մի քանի ապրանքներ 30-50 տոկոսով թանկացել են. միսը, վերջին օրերին՝ նաև ձուն ու ալյուրը: Մեկ կգ տավարի մսի գինը երևանյան խանութներում տատանվում է 2900-3850 դրամի սահմանում, խոզի միսը՝ 2850-3700 դրամի սահմանում: Ըստ այդմ՝ մսի գինը վերջին երեք ամսվա ընթացքում բարձրացել է միջինը 1000 դրամով: Գործարանային ձվի գիննն այսօր 50-65 դրամ է, մինչդեռ երկու ամիս առաջ 42-50 դրամ էր կազմում, այսինքն՝ ձուն թանկացել է միջինը 10 դրամով: Ալյուրի մեկ պարկը վերջին մեկ ամսում թանկացել է 1000 դրամով. 11 հազար դրամից դարձել է 12 հազար դրամ: Սրան գումարած նաև այն իրողությունը, որ նախորդ տարվա համեմատ բարձր են գյուղատնտեսական նշանակության մթերքների գները: Ըստ էության հեղափոխությունից հետո սպառողական զամբյուղի գինը Հայաստանում բարձրացել է: Եթե, ինչպես Նիկոլ Փաշինյանն է պնդում, Հայաստանում մենաշնորհներ չկան, ապա ինչու գները չեն նվազում՝ ընդհակառակը, դեռ մի բան էլ բարձրանում են: